**Studentska Fiumanka: Sveučilišna regata koja postaje tradicija**

Četvrtu godinu zaredom, u sklopu Fiumanke zajedrit će i studenti Sveučilišta u Rijeci na sveučilišnoj regati Studentska Fiumanka, jednoj od regata koja čini vrijedan dio sportskog programa ovogodišnje 26. po redu riječke jedriličarske manifestacije.

Fiumanka, koja se u Rijeci održava sredinom lipnja kao dio proslave Dana grada, okuplja brojne zaljubljenike u more i jedrenje, gospodarstvenike i medije. Posljednje četiri godine ovom se događaju pridružilo i Sveučilište u Rijeci čime se nastavlja uspješna suradnja.

Studentska Fiumanka postaje tradicionalni događaj koji Rijeku pretvara u središte studentskog jedrenja i promiče vrijednosti akademske zajednice. Ove godine regata će se održati 12. i 13. lipnja u popodnevnim satima, a studenti i zaposlenici Sveučilišta zajedrit će skupa u timovima. Tijekom dvodnevne regate, studenti i zaposlenici Sveučilišta sudjeluju u timskom radu, razvijaju natjecateljski duh i jačaju međusobnu komunikaciju i suradnju. Time se studentima omogućuje stjecanje novih znanja i vještina, ali i istinsko uživanje u jedriličarskim izazovima i ljepotama mora.